b'\n_START_ARTICLE_\nMichael A. Feighan\n_START_PARAGRAPH_\nMichael A. Feighan (Lakewood, Ohio, 16. velja\xc4\x8de 1905. \xe2\x80\x93 Washington, 19. o\xc5\xbeujka 1992.) bio je ameri\xc4\x8dki politi\xc4\x8dar iz Lakewooda kod Clevelanda, Ohio. Bio je \xc4\x8dlan zastupni\xc4\x8dkog doma ameri\xc4\x8dke savezne dr\xc5\xbeave Ohia. Bio je kongresnik Demokratske stranke od 1943. do 1971., zastupaju\xc4\x87i ohijski 20. kongresni okrug._NEWLINE_Izvorno su ga unova\xc4\x8dili nacionalni Demokrati koji su \xc5\xbeeljeli zamijeniti kongresnika Sweeneya (D-OH), koji je jedanaest godina dr\xc5\xbeao zastupni\xc4\x8dko mjesto predstavljaju\xc4\x87i zapadnu stranu Clevelanda. Smatrali su da je Sweeney previ\xc5\xa1e izolacionist. Primjerice, argumentirao je protiv Zakona o zajmu i najmu Ujedinjenom Kraljevstvu._NEWLINE_Feighan je bio suradnik Edwarda M. O\'Connora, biv\xc5\xa1eg povjerenika za useljenike u vladi predsjednika Trumana. Feighan je va\xc5\xbeio kao dugogodi\xc5\xa1nji protivnik svake pomo\xc4\x87i Titovoj Jugoslaviji. Burno je reagirao na mije\xc5\xa1anje jugoslavenskog konzula Ivana Miro\xc5\xa1evi\xc4\x87a iz Pittsburgha u slobodu govora u SAD. 1961. je godine na Dan bleibur\xc5\xa1kih \xc5\xbertava odr\xc5\xbeana komemoracija u Clevelandu. Miro\xc5\xa1evi\xc4\x87 je u pismu Feighanu organizatore tog skupa nazvao usta\xc5\xa1ama-kriminalcima, a od kongresnika Feighana zahtijevao da uop\xc4\x87e ne govori na toj komemoraciji. Feighan je na komemoraciji javno pro\xc4\x8ditao pismo, a potom se oborio na konzula Miro\xc5\xa1evi\xc4\x87a i Josipa Broza Tita. Tad je Feighan na komemoraciji obe\xc4\x87ao da \xc4\x87e od State Departmenta zatra\xc5\xbeiti izgon konzula Miro\xc5\xa1evi\xc4\x87a zbog upletanja u unutarnje poslove SAD-a i zbog povrjede prava ameri\xc4\x8dkih dr\xc5\xbeavljana na javno okupljanje. Feighan je poslije toga jednog od organizatora pozvao na razgovor u svoj washingtonski ured, a jugoslavenski konzul dobio je izgon iz SAD._NEWLINE_Nakon \xc5\xa1to je preko tri desetlje\xc4\x87a bio u Zastupni\xc4\x8dkom domu, neki od lokalnih demokratskih du\xc5\xbenosnika, na \xc4\x8delu s predsjednikom Clevelandskog gradskog vije\xc4\x87a Stantonom zasitili su se Feighanova \xc4\x8delni\xc5\xa1tva. Osjetiv\xc5\xa1i da ne mogu pobijediti Feighana u samo jednim izborima, postavili su "goni\xc4\x8da" koji \xc4\x87e voditi Michaela Sweeneya, mjesnog odvjetnika dobrog politi\xc4\x8dkog imena. Sweeney je izgubio, no ukupni ishod glasovanja pokazao je da bi Feighan mogao biti ranjiv u uzvratu. Dvije godine poslije to se i zbilo. 1970. godine sam Stanton se kandidirao na izborima i pobijedio Feighana na izborima Demokrata, \xc4\x8dime je zaklju\xc4\x8dena Feighanova politi\xc4\x8dka karijera.'